WHAUP เทรดคึก-วอลุ่มกระฉูด! ลุ้นกำไร Q2/60 โตระเบิดระเบ้อ
WHAUP เทรดคึกคัก-วอลุ่มพุ่งกระฉูด! จ่อบุ๊ครายได้ขายไฟโรงไฟฟ้ากัลฟ์ วีทีพี หนุนกำไรไตรมาส 2/60 โตระเบิดระเบ้อ ล่าสุด ณ เวลา 10.32 น. ราคาอยู่ที่ 27.75 บาท บวก 0.50 บาท หรือ 1.83% สูงสุดที่ 28.50 บาท ต่ำสุดที่ 27.50 บาท มูลค่าซื้อขายที่ 603.94ล้านบาท โบรกฯ แนะ “ซื้อ” ชูเป้า 35 บาท คาดปีนี้โกยกำไรแตะ 2 พันล้านบาท 
26 พ.ค. 2560

ผู้สื่อข่าวรายงานว่า ราคาหุ้นบริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP ณ เวลา 10.32 น. ราคาอยู่ที่ 27.75 บาท บวก 0.50 บาท หรือ 1.83% สูงสุดที่ 28.50 บาท ต่ำสุดที่ 27.50 บาท มูลค่าซื้อขายที่ 603.94 ล้านบาท โดยมูลค่าการซื้อขายดังกล่าวถือว่าเป็นมูลค่าที่หนาแน่น เนื่องจากเปิดตลาดได้เพียงแค่ 32 นาทีเท่านั้น ขณะเดียวกันราคาหุ้นได้ปรับตัวสูงสุดตั้งแต่เข้าตลาด ณ วันที่ 10 เมษายน 2560

นายวิเศษ จูงวัฒนา ประธานเจ้าหน้าที่บริหารและกรรมการ WHAUP เปิดเผยว่า บริษัทคาดผลการดำเนินงานงวดไตรมาส 2/60 จะเติบโตกว่าช่วงเดียวกันของปีก่อน เนื่องจากมีโรงไฟฟ้าที่กำหนดจ่ายไฟฟ้าในรูปแบบเชิงพาณิชย์ (COD) เพิ่มอีก จำนวน 1 แห่ง คือ โรงไฟฟ้ากัลฟ์ วีทีพี กำลังผลิตตามสัญญา 130 เมกะวัตต์ (MW) และกำลังการผลิตไอน้ำตามสัญญา 20 ตันต่อชั่วโมง ซึ่งเริ่มบันทึกรายได้ในไตรมาส 2/60 เป็นต้นไป
ทั้งนี้ ในช่วงที่เหลือของปี 2560 บริษัทจะมีกำลังการผลิตไฟฟ้าใหม่ จากโรงไฟฟ้า จำนวน 3 แห่ง ที่จะจ่ายไฟฟ้าเข้าสู่ระบบ ซึ่งจะทำให้ทั้งปี 2560 บริษัทมีกำลังการผลิตไฟฟ้าใหม่รวมทั้งสิ้น 130 MW โดยโรงไฟฟ้ากัลฟ์ ทีเอส 1 กำลังผลิตไฟฟ้าตามสัญญาทั้งหมด 130 MW และกำลังการผลิตไอน้ำตามสัญญา 42 ตันต่อชั่วโมง มีกำหนดเปิดดำเนินการเชิงพาณิชย์ได้ในเดือน ก.ค. 2560
ขณะที่ภายในเดือน ก.ย. 2560 โรงไฟฟ้ากัลฟ์ ทีเอส 2 มีกำลังผลิตไฟฟ้าตามสัญญาทั้งหมด 130 MW และกำลังการผลิตไอน้ำตามสัญญา 36 ตันต่อชั่วโมง จะเปิดดำเนินการเชิงพาณิชย์ และโรงไฟฟ้ากัลฟ์ ทีเอส 3 กำลังผลิตไฟฟ้าตามสัญญาทั้งหมด 125 MW และกำลังการผลิตไอน้ำตามสัญญา 25 ตันต่อชั่วโมง กำหนดเปิดดำเนินการเชิงพาณิชย์ได้ในเดือน พ.ย. 2560
ส่วนความคืบหน้าการลงทุนในระบบสาธารณูปโภคที่ประเทศเวียดนาม คาดภายในช่วงไตรมาส 3/60 จะมีการนำแผนการลงทุนดังกล่าว เสนอต่อที่ประชุมคณะกรรมการบริษัท (บอร์ด) เพื่อพิจารณาแผนการลงทุน
 
ด้านบล.เคทีบี (ประเทศไทย) แนะนำ “ซื้อ” ราคาเป้าหมาย 35 บาท/หุ้น โดยประเมินแนวโน้มผลการดำเนินงานของ WHAUP จะสามารถฟื้นตัวได้อย่างโดดเด่น โดยคาดในปี 2560 จะมีกำไรอยู่ที่ระดับ 1,989 ล้านบาท (เพิ่มขึ้น 105.5% จากปีก่อน) ฟื้นตัวขึ้นจากฐานกำไรที่ต่ำผิดปกติในปีก่อน และการรับรู้กำไรจากการลงทุนในโครงการโรงไฟฟ้าใหม่อย่าง B Grimm Power (ขนาด 30 MW เริ่ม COD พฤศจิกายน 2560) และการรับรู้ฐานกำไรที่สูงขึ้นจากการ COD โครงการโรงไฟฟ้าใหม่เพิ่มเติมระหว่างปีอีกกว่า 128 MW (จากเดิม 350 MW)
โดยแม้ในไตรมาส 1/60 ที่ผ่านมา WHAUP จะรายงานกำไรสุทธิอยู่ที่ระดับ 273 ล้านบาท (เพิ่มขึ้น 153.4% จากปีก่อน) ซึ่งคิดเป็นเพียงแค่ 13.4% ของประมาณการกำไรทั้งปีของฝ่ายวิจัย แต่ก็เป็นผลมาจากการหยุดซ่อมบำรุงตามแผน (planned turnaround) ของโรงไฟฟ้า Gheco One ซึ่งตามสัญญาซื้อขายไฟบริษัทจะได้รับการชดเชยรายได้ในช่วงที่หยุดซ่อมบำรุงใน ไตรมาส 2 –  ไตรมาส 4/60 และผลักดันให้กำไรทั้งปีออกมาอยู่ในระดับที่เราประมาณการไว้ได้